
Lietuvių kalbos besimokantys studentai užsieniečiai Lietuvoje – esamos ir galimos sociokultūrinės jų problemos

Pranešimo tezės

Lietuvai įstojus į ES, aktyvėjant tarpkultūriniam bendravimui, augant migracijai, pas mus gyventi ir mokytis kalbos atvyksta ir atvyks vis daugiau užsieniečių. Su jais dirbantiems lingvodidaktams (ir ne tik jiems) tampa labai svarbu išsiaiškinti mūsų visuomenėje ir kultūroje šių žmonių patiriamus nesklandumus, jų sociokultūrinės kompetencijos turinį bei specifiką. 

Sociokultūrinė kompetencija – neatsiejama lingvistinės mokinio kompetencijos dalis​ – yra gebėjimas tinkamai ir lanksčiai elgtis susidūrus su naujais kultūros reiškiniais bei skirtybėmis komunikacijos procese. Viena iš būtinų prielaidų sėkmingoms kalbos studijoms tikslinėje šalyje – gera savijauta kultūriškai skirtingoje  visuomenėje.

Atlikti empiriniai tyrimai atskleidžia užsieniečių požiūrį į oficialiuosius ir privačiuosius lietuvių santykius, lietuvių elgesį su užsieniečiais, neverbalinę komunikaciją, svetimšalių patiriamą kultūrinį šoką ir kt. Iš to ir lyginant lietuvių kultūrą su kitomis, ryškėja patiriamos ir potencialios lietuvių kalbą studijuojančių įvairių svetimšalių sociokultūrinės problemos Lietuvoje.

Sociokultūros mokymui ir sociokultūrinės kompetencijos ugdymui turėtų būti skiriamas didesnis dėmesys – ne vien per kalbos pamokas, bet ir specialias pratybas, seminarus. Tolesniems rimtesniems tyrimams būtų gerai pasitelkti ir kitų sričių mokslininkų jėgas bei išmanymą.

